शौचालय निर्माण में प्रगति नहीं 21 ग्राम पंचायतों को नोटिस
भास्कर संवाददाता | भैंसदेही
स्वच्छ भारत मिशन के अंतर्गत जनपद पंचायत क्षेत्र की ग्राम पंचायतों में शौचालयों के निर्माण की प्रगति के संबंध में सोमवार को जनपद पंचायत में एसडीएम राकेश सिंह मरकाम ने सचिव व रोजगार सहायकों की बैठक ली। इसमें एसडीएम राकेश सिंह मरकाम ने कहा प्रत्येक पंचायत को 50 शौचालयों का जो लक्ष्य दिया है, उसको समय सीमा में बनाया जाए। पंचायत के गांवों को खुले में शौच से मुक्त कराए जाने के लिए ग्राम स्तर पर दल का गठन किया है। इस दल में सचिव, रोजगार सहायक, आंगनबाड़ी कार्यकर्ता, आशा कार्यकर्ता, शिक्षक, उपयंत्री को शामिल करें, जो सुबह खुले में शौच जाने का फॉलोअप करेंगे। इस बैठक में पंचायतों में दिए शौचालयों के लक्ष्य के अनुसार निर्माण कार्यों में प्रगति ना लाने वाली लगभग 21 पंचायतों के सचिव व रोजगार सहायक को नोटिस जारी किए। जिन ग्राम पंचायतों में शौचालयों के निर्माण में प्रगति नहीं पाई गई, उन्हें निर्माण समय-सीमा में करने के निर्देश दिए हैं। स्वच्छ भारत मिशन के ब्लॉक समन्वयक मीनाक्षी पांडे ने बताया जनपद क्षेत्र की लगभग 21 ग्राम पंचायतों में प्रगति नहीं पाई गई है। इनमें ग्राम पंचायत चिल्कापुर, विजय ग्राम, धामनगांव, घुघरी, बासनेरकला, निपान्या, चिचोलीढाना, बरहापुर, सिवनी, जामझिरी, नवापुर, मालेगांव, राक्सी, धार, पलासपानी, डेढ़पानी, थपोड़ा, डेडवाकुंड, बोथिया, झल्लार व बोरगांव शामिल हैं।
hin_Deva mai_Deva hin_Deva